春日西湖寄謝法曹歌
作者：歐陽修
朝代：宋

paragraphs: 西湖春色歸，春水綠於染。
羣芳爛不收，東風落如糝。
參軍春思亂如雲，白髮題詩愁送春。
遥知湖上一罇酒，能憶天涯萬里人。
萬里思春尚有情，忽逢春至客心驚。
雪消門外千山綠，花發江邊二月晴。
少年把酒逢春色，今日逢春頭已白。
異鄉物態與人殊，惟有東風舊相識。